คลังยังรีดรายได้เข้าเป้า
คลังยังคงเก็บรายได้เกินเป้าทั้งเดือน ก.พ. 2555 และ 5 เดือนแรกของปีงบประมาณก็ยังสูงไม่พลาดเป้า
17 มี.ค. 2555

คลังยังคงเก็บรายได้เกินเป้าทั้งเดือน ก.พ. 2555 และ 5 เดือนแรกของปีงบประมาณก็ยังสูงไม่พลาดเป้า
นายสมชัย สัจจพงษ์ ผู้อำนวยการสำนักงานเศรษฐกิจการคลัง กล่าวว่า การเก็บรายได้รัฐบาลเดือน ก.พ. 2555 มีจำนวน 1.38 แสนล้านบาท สูงกว่าเป้า 7,310 ล้านบาท ส่งผลให้ในช่วง 5 เดือนแรกของปีงบประมาณ 2555 รายได้รัฐบาลสุทธิมีจำนวน 6.7 แสนล้านบาท สูงกว่าเป้า 2.53 หมื่นล้านบาท
การจัดเก็บรายได้เดือน ก.พ. 2555 เกินเป้า เพราะการฟื้นตัวของภาวะเศรษฐกิจหลังจากอุทกภัยได้ส่งผลให้การนำเข้าเพิ่มขึ้นมาก ทำให้การจัดเก็บภาษีมูลค่าเพิ่มและอากรขาเข้าสูงกว่าประมาณการ 5,781 ล้านบาท และ 1,679 ล้านบาท ตามลำดับ
นอกจากนี้ กรมธนารักษ์ได้นำส่งค่าเช่าอสังหาริมทรัพย์ของ บริษัท ท่าอากาศยานไทย จำนวน 1,247 ล้านบาท ซึ่งเลื่อนมาจากเดือนธ.ค. 2554 อย่างไรก็ดี ภาษีน้ำมันยังจัดเก็บได้ต่ำกว่าประมาณการ 2,100 ล้านบาท เป็นผลจากการขยายเวลาลดอัตราภาษีน้ำมันดีเซลเหลือลิตรละ 0.005 บาท จากเดิมที่ประมาณการว่าจะทยอยปรับอัตราภาษีขึ้นตั้งแต่เดือน ม.ค. 2555 เป็นต้นไป
ขณะที่การเก็บรายได้รัฐบาล 5 เดือนแรกของปีงบประมาณสูงกว่าเป้า เนื่องจากการจัดเก็บรายได้ของกรมสรรพากร 1.28 หมื่นล้านบาท กรมศุลกากร 2,881 ล้านบาท และการนำส่งรายได้ของรัฐวิสาหกิจสูงกว่าประมาณการ 4,204 ล้านบาท ด้านการคืนภาษีของกรมสรรพากรยังต่ำกว่าประมาณการ 13,445 ล้านบาท